Die Gereformeerde kerk Roodepoort was ’n gemeente van die Gereformeerde Kerke in Suid-Afrika in die Wes-Randse stad Roodepoort. Die Gereformeerde Kerk het eers betreklik laat tot Roodepoort toegetree, want wes daarvan is die Gereformeerde kerk Krugersdorp, die oudste gemeente aan die Rand, reeds op 25 April 1896 gestig en ’n maand later, op 23 Mei 1896, die Gereformeerde kerk Johannesburg, oos daarvan. Die NG gemeente Krugersdorp is ses jaar voor die plaaslike Gereformeerde kerk gestig, op 7 Junie 1890, en die NG gemeente Johannesburg nege jaar voor die eerste Gereformeerde kerk in die Goudstad, en wel op 14 Augustus 1887. Maar op Roodepoort het die eerste NG gemeente reeds op 17 Mei 1905 van Krugersdorp afgestig, 37 jaar voor die eerste Gereformeerde kerk. Die oostelike wyke van Krugersdorp, naamlik Roodepoort, Hamberg, Florida, Maraisburg en Delarey, het vanaf 1930 een diens per maand in die Baptistekerk van Roodepoort gehou. Dié dienste is in 1941 na die Nederduitsch Hervormde kerk Roodepoort verskuif. Krugersdorp se kerkraad het twee erwe in Adolphusstraat aangekoop om ’n kerksaal daar te bou.